Na temelju članka 17. Statuta Dječjeg vrtića Sabunić i članka 12. Pravilnika o upisu djece i ostvarivanju prava i obveza korisnika usluga u Dječjem vrtiću Sabunić Privlaka (dalje u tekstu: Vrtić)  te Odluke o upisu djece u Vrtić  za pedagošku godinu 2025./2026. ravnateljica Vrtića objavljuje     

NATJEČAJ ZA  UPIS DJECE U DJEČJI VRTIĆ SABUNIĆ  

ZA PEDAGOŠKU GODINU 2025./2026.


Rok podnošenja zahtjeva  
Zahtjevi za upis djece koja se prvi put upisuju u Vrtić primat će se u razdoblju od  31. 3. do zaključno 16. 4. 2025. godine u prostoru Vrtića svakog radnog dana u vremenu od 7.00 do 8.00 sati i od 12.30 do 14.30 kod stručne suradnice edukacijske rehabilitatorice, poštom na adresu DV Sabunić, Petra Zoranića 1, 23333 Privlaka ili putem e-pošte: strucnisuradnik@djecjivrticsabunic.hr.  
Vrsta programa

1. REDOVITI CJELODNEVNI VRTIĆKI I JASLIČKI PROGRAM U TRAJANJU OD 10 SATI 

· za djecu u dobi od 1 (jedne) godine do polaska u školu 

· u jaslički program upisuje se dijete koje do 31. 8. tekuće godine navršava jednu (1) godinu

· u vrtićke programe upisuje se dijete koje do 31. 8. tekuće godine navrši tri (3) godine života.

2. PROGRAM PREDŠKOLE U TRAJANJU OD 2,5 SATA (250 SATI)
· za svu djecu koja nisu uključena u redovite programe vrtića, a školski su obveznici
Način ostvarivanja prednosti

Temeljem Odluke o upisu i načinu ostvarivanja prednosti pri upisu djece u Vrtić (službeni glasnik Zadarske županije broj 08/23 od 2. 06. 2023.) prednost pri upisu djece u Vrtić imaju djeca s prebivalištem na području Općine Privlaka.
Radi ostvarivanja prednosti pri upisu djece u Vrtić primjenjuje se bodovanje, kako slijedi:

	R.Br.
	Prednosti pri upisu
	Mjerila za bodovanje 

	1. 
	Dijete i oba roditelja ili samohrani roditelj ili dijete iz jednoroditeljske obitelji koji imaju prebivalište na području Općine Privlaka 

Dijete strani državljanin sa odobrenim privremenim boravkom ili odobrenom međunarodnom zaštitom u Republici Hrvatskoj, koje živi na području Općine Privlaka zajedno s oba roditelja, odnosno samohranim roditeljem ili jednim roditeljem ukoliko se radi o jednoroditeljskoj obitelji
	 30 bodova

	2.
	Djeca roditelja žrtava i invalida Domovinskog rata
	 15 bodova

	3.
	Djeca zaposlenih roditelja
	 Svaki zaposleni roditelj ostvaruje   

 10 bodova

	4.
	Djeca samohranih roditelja  
	 Zaposleni samohrani roditelj 22   

 boda, nezaposleni roditelj 10  

 bodova

	5.
	Djeca jednoroditeljskih obitelji
	 Zaposleni roditelj 15 bodova, 
 nezaposleni 10 bodova

	6.
	Dijete čija su oba roditelja na redovnom školovanju
	 10 bodova

	7.
	Dijete iz udomiteljske obitelji
	 5 bodova

	8.
	Djeca s teškoćama u razvoju
	 5 bodova

	9.
	Djeca iz obitelji s troje ili više djece
	 2 boda za svako malodobno 
 dijete

	10.
	Djeca roditelja s invaliditetom
	 Prema postotku invaliditeta  

 10%=1 bod

	11.
	 Dijete roditelja koji primaju doplatak za djecu i minimalnu naknadu
	 2 boda

	12.
	Dijete koje je zadovoljilo kriterij za upis u prethodnoj pedagoškoj godini, a nalazilo se na listi čekanja
	 1 bod


Djeca se upisuju u Vrtić uz primjenu prednosti i bodovanja sukladno odredbama Pravilnika o upisu djece i ostvarivanju prava i obveza korisnika usluga u Vrtiću. 

Ukoliko se sva prijavljena djeca mogu upisati neće se primjenjivati kriteriji za ostvarivanje prednosti.
Program predškole namijenjen je za djecu koja nisu uključena u redovni vrtićki program, a način i vrijeme provedbe programa odredit će se u mjesecu rujnu. 

Svi obrasci za upis mogu se preuzeti s mrežne stranice vrtića https://djecjivrticsabunic.hr/ s danom objave natječaja od 31. 3. 2025., a mogu se preuzeti i u vrtiću na oglasnoj ploči.

Za upis djeteta u Vrtić roditelji djeteta prilažu sljedeću dokumentaciju:

1. popunjeni i potpisani Zahtjev za upis te obrazac za inicijalni razgovor
2. preslika rodnog lista ili izvatka iz matične knjige rođenih 
3. preslika osobnih iskaznica oba roditelja ili uvjerenje o prebivalištu (ne starije od mjesec dana) oba roditelja/samohranog roditelja

4. potvrdu o obavljenom sistematskom zdravstvenom pregledu 

5. potvrdu nadležne ustanove za dijete s teškoćama u razvoju 

6. za dijete koji je strani državljanin, odobreni stalni boravak u Općini Privlaka

7. preslike ostalih dokumenata kojima se dokazuje neka od prednosti pri upisu.
Rok i mjesto objave rezultata upisa
Odluka o upisu biti će objavljena na mrežnim stranicama i oglasnoj ploči Vrtića. 
Prije upisa djeteta roditelj je obvezan dostaviti Vrtiću potvrdu nadležnog liječnika o obavljenom zdravstvenom pregledu predškolskog djeteta.

Stručno povjerenstvo Vrtića utvrđuje prijedlog upisa djece na temelju provedenog postupka. Prijedlog se dostavlja Upravnom vijeću. Odluku o rezultatima upisa djece donosi Upravno vijeće.

Odluka o rezultatima upisa sadrži popis upisane djece sa šiframa i brojem bodova, popis neupisane djece sa šiframa i brojem bodova, raspoloživi kapacitet vrtića, listu čekanja te opće uvjete upisa sukladno ovom Pravilniku.

Podnositelj zahtjeva za upis nezadovoljan rezultatima može podnijeti prigovor Upravnom vijeću u roku od 15 dana od dana oglašavanja rezultata upisa.

Rezultati upisa objavit će se javno na oglasnoj ploči Vrtića i mrežnoj stranici Vrtića po završenom prigovornom postupku najkasnije do 16. svibnja 2025. godine.
Sve potrebne informacije u svezi upisa mogu se dobiti u Vrtiću svakim danom u vremenu od 12.30 do 14.30 sati ili na telefone 098 953 52 80 i 095 200 22 12.        
Sažetak termina
	Rok podnošenja zahtjeva za dijete koje se upisuje 1. put,

i u program Predškole 
	Objava Odluke o rezultatima upisa
	Rok za prigovor na rezultate upisa
	Konačna odluka o upisu

	31. 3. – 16. 4. 2025.
	do 16. 5. 2025.
	15 dana od dana objave rezultata upisa
	Ukoliko bude prigovora, najkasnije do 13. 6. 2025.


  U Privlaci, travanj 2025.
